**Έκθεση της Κοινοβουλευτικής Επιτροπής Υγείας για την πρόταση νόμου «Ο περί Φαρμακευτικής και Δηλητηρίων (Τροποποιητικός) Νόμος του 2022»**

**Παρόντες:**

Ευθύμιος Δίπλαρος, πρόεδρος

Σάβια Ορφανίδου

Νίκος Κέττηρος

Χρίστος Χριστόφιας

Χρίστος Χρίστου

Μιχάλης Γιακουμή

Η Κοινοβουλευτική Επιτροπή Υγείας μελέτησε την πιο πάνω πρόταση νόμου, η οποία κατατέθηκε στη Βουλή από την Κοινοβουλευτική Επιτροπή Υγείας, σε τρεις συνεδρίες της, που πραγματοποιήθηκαν στις 10 Μαρτίου, στις 14 Απριλίου και στις 5 Μαΐου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Υγείας, των Φαρμακευτικών Υπηρεσιών, του Τμήματος Ιατρικών Υπηρεσιών και Υπηρεσιών Δημόσιας Υγείας, των Νοσηλευτικών Υπηρεσιών και των Υπηρεσιών Ψυχικής Υγείας του ίδιου υπουργείου, της Νομικής Υπηρεσίας της Δημοκρατίας, του Γενικού Χημείου του Κράτους, του Γραφείου Επιτρόπου Εποπτείας ΓΕΣΥ, του Οργανισμού Ασφάλισης Υγείας (ΟΑΥ), του Οργανισμού Κρατικών Υπηρεσιών Υγείας (ΟΚΥΠΥ), του Παγκύπριου Συνδέσμου Ιδιωτικών Νοσηλευτηρίων (ΠΑΣΙΝ), του Παγκύπριου Φαρμακευτικού Συλλόγου (ΠΦΣ), του Συνδέσμου Φαρμακευτικών Εταιρειών Κύπρου (ΣΦΕΚ), του Γερμανικού Ογκολογικού Κέντρου, του Ινστιτούτου Νευρολογίας και Γενετικής Κύπρου, της Παγκύπριας Συντεχνίας Δημοσίων Υπαλλήλων (ΠΑΣΥΔΥ), της Παγκύπριας Συντεχνίας ΙΣΟΤΗΤΑ, της Παγκύπριας Συντεχνίας Κυβερνητικών Ιατρών (ΠΑΣΥΚΙ) και της Παγκύπριας Συντεχνίας Νοσηλευτών (ΠΑΣΥΝΟ). Ο Παγκύπριος Ιατρικός Σύλλογος (ΠΙΣ), η Παγκύπρια Συντεχνία Κυβερνητικών Φαρμακοποιών (ΠΑΣΥΚΥΦΑ), ο Παγκύπριος Σύνδεσμος Παρασκευαστών Γενερικών Φαρμάκων (ΠΑΣΥΠΑΓΕΦ), η Κυπριακή Ένωση Φαρμακευτικών Εταιρειών Έρευνας και Ανάπτυξης (ΚΕΦΕΑ), ο Κυπριακός Οργανισμός Επαλήθευσης Φαρμάκων (ΚΟΕΦ), η Ομοσπονδία Συνδέσμων Ασθενών Κύπρου (ΟΣΑΚ), το Κυπριακό Εμπορικό και Βιομηχανικό Επιμελητήριο (ΚΕΒΕ), η Ομοσπονδία Εργοδοτών και Βιομηχάνων Κύπρου (ΟΕΒ), το Ογκολογικό Κέντρο Τράπεζας Κύπρου, η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), ο Παγκύπριος Σύνδεσμος Νοσηλευτών και Μαιών (ΠΑΣΥΝΜ), η Παγκύπρια Συντεχνία Εκτάκτων και Συμβασιούχων Ιατρών, η Συνομοσπονδία Εργαζομένων Κύπρου (ΣΕΚ), η Παγκύπρια Εργατική Ομοσπονδία (ΠΕΟ) και η Δημοκρατική Εργατική Ομοσπονδία Κύπρου (ΔΕΟΚ), παρ’ όλο που κλήθηκαν στην πρώτη συνεδρία της επιτροπής, δεν εκπροσωπήθηκαν σε αυτή.

Σημειώνεται ότι στα πλαίσια της συζήτησης της πρότασης νόμου παρευρέθηκαν επίσης τα μέλη της επιτροπής κ. Χαράλαμπος Πάζαρος, Πανίκος Λεωνίδου και Χρύσανθος Σαββίδης, καθώς και το μη μέλος της κ. Κυριάκος Χατζηγιάννης.

Σκοπός του νόμου που προτείνεται είναι η τροποποίηση του περί Φαρμακευτικής και Δηλητηρίων Νόμου, ώστε υποχρέωση εργοδότησης φαρμακοποιού πλήρους απασχόλησης από νοσηλευτήρια τα οποία δεν υποχρεούνται να διατηρούν στις εγκαταστάσεις τους νοσοκομειακό φαρμακείο να έχουν τα νοσηλευτήρια τα οποία διαθέτουν πέραν των είκοσι (20) κλινών, αντί πέραν των πέντε (5), όπως ισχύει σήμερα.

Εισάγοντας την πρόταση νόμου εκ μέρους της επιτροπής, ο πρόεδρός της δήλωσε πως η προτεινόμενη τροποποίηση κρίνεται αναγκαία, καθότι το κόστος εργοδότησης υπεύθυνου φαρμακοποιού πλήρους απασχόλησης είναι δυσανάλογα μεγάλο σε σχέση με τις οικονομικές δυνατότητες των μικρών νοσηλευτηρίων.

Στο στάδιο της συζήτησης της πρότασης νόμου, τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, με γνώμονα την ασφαλή διαχείριση των φαρμάκων, εισηγήθηκαν όπως οι πρόνοιες της υπό αναφορά πρότασης νόμου τροποποιηθούν, ώστε να εισαχθεί πρόνοια σύμφωνα με την οποία τα νοσηλευτήρια τα οποία διαθέτουν πέντε (5) μέχρι είκοσι (20) κλίνες να έχουν υποχρέωση εργοδότησης μερικής απασχόλησης φαρμακοποιού.

Μέλη της επιτροπής ανέφεραν ότι με την υιοθέτηση της πιο πάνω εισήγησης επιτυγχάνεται ασφαλής διαχείριση των φαρμάκων σε μικρά νοσηλευτήρια και ότι ταυτόχρονα η εν λόγω υποχρέωση θα είναι ανάλογη των οικονομικών δυνατοτήτων των μικρών νοσηλευτηρίων, ενώ ορισμένα μέλη της εξέφρασαν επιφυλάξεις για το κατά πόσο με την υπό αναφορά τροποποίηση διασφαλίζεται η οικονομική βιωσιμότητα των μικρών νοσηλευτηρίων.

Οι εκπρόσωποι της πλειονότητας των εμπλεκόμενων φορέων που παρευρέθηκαν στην επιτροπή επισήμαναν την ανάγκη πλήρους εργοδότησης φαρμακοποιού στα νοσηλευτήρια, ωστόσο, λαμβάνοντας υπόψη το οικονομικό κόστος με το οποίο αυτά θα επιβαρύνονται, δε διαφώνησαν με την πιο πάνω εισήγηση που υποβλήθηκε για τροποποίηση του κειμένου της πρότασης νόμου, ώστε τα μικρά νοσηλευτήρια να μπορούν να εργοδοτούν φαρμακοποιό μερικής απασχόλησης. Επιπροσθέτως, υπέβαλαν εναλλακτικά εισήγηση όπως τα μικρά νοσηλευτήρια συνεργάζονται με ιδιώτη φαρμακοποιό ή εργοδοτούν φαρμακοποιό με μερική απασχόληση και κλιμακωτά, βάσει του αριθμού των κλινών και του συνόλου των ημερών και ωρών εργασίας του, ή συμπράττουν μεταξύ τους, ώστε να εργοδοτούν από κοινού φαρμακοποιό, για να διασφαλίζεται ο ρόλος του φαρμακοποιού στη διαχείριση των φαρμάκων. Περαιτέρω, εξέφρασαν επιφυλάξεις αναφορικά με την ορθότητα της συνάρτησης της υποχρέωσης εργοδότησης φαρμακοποιού με το μέγεθος του νοσηλευτηρίου, ανεξαρτήτως της φύσεως των υπηρεσιών υγείας που προσφέρονται.

Στη βάση των πιο πάνω θέσεων, η εκπρόσωπος του ΟΑΥ εισηγήθηκε την τροποποίηση του κειμένου της πρότασης νόμου, ώστε για νοσηλευτήρια που διαθέτουν μέχρι πέντε (5) κλίνες να οριστεί συνεργαζόμενος φαρμακοποιός, για νοσηλευτήρια που διαθέτουν έξι (6) μέχρι είκοσι (20) κλίνες να εργοδοτείται κατ’ επιλογήν είτε μερικής είτε πλήρους απασχόλησης φαρμακοποιός και για νοσηλευτήρια που διαθέτουν είκοσι μία (21) κλίνες ή περισσότερες να εργοδοτείται φαρμακοποιός πλήρους απασχόλησης.

Η Κοινοβουλευτική Επιτροπή Υγείας, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και το μέλος της βουλευτής της κοινοβουλευτικής ομάδας του Δημοκρατικού Συναγερμού υιοθετούν τους σκοπούς και τις επιδιώξεις της πρότασης νόμου και τάσσονται υπέρ της ψήφισής της σε νόμο.
2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και τα μέλη της βουλευτές του Εθνικού Λαϊκού Μετώπου και της Δημοκρατικής Παράταξης-Συνεργασία Δημοκρατικών Δυνάμεων επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

Υπό το φως των πιο πάνω θέσεών της, η επιτροπή υποβάλλει την παρούσα έκθεση ενώπιον της ολομέλειας του σώματος για λήψη τελικής απόφασης.

12 Ιουλίου 2022

ΕΠ/ΣΠ/ΜΓ

Αρ. Φακ.: 23.02.063.016-2022